ব্রিগেড গ্রাউন্ডে সভার অনুমতি পেল না হুমায়ুনের দল!

ওয়েব ডেস্ক : ব্রিগেড প্যারেড গ্রাউন্ডে (Brigade Parade Ground) রাজনৈতিক সভা করার অনুমতি মিলল না জনতা উন্নয়ন পার্টির (Janata Unnayan Party)। দলের চেয়ারম্যান হুমায়ুন কবীরের (Humayun Kabir) অভিযোগ, ভারতীয় সেনা তাঁদের আবেদন খারিজ করে দিয়েছে। এরপরই পাল্টা হুঁশিয়ারি দিয়ে হুমায়ুন জানান, মুর্শিদাবাদেই ১০ লক্ষ সমর্থক নিয়ে বিশাল সমাবেশ করবেন তিনি।

সূত্রের খবর, শুক্রবার ব্রিগেডে সভার অনুমতি চেয়ে হুমায়ুন কবীর-সহ জনতা উন্নয়ন পার্টির প্রতিনিধিরা সেনা দফতরে গিয়েছিলেন। তবে সেখানেই তাঁদের জানিয়ে দেওয়া হয়, ব্রিগেড প্যারেড গ্রাউন্ডে (Brigade Parade Ground) কোনও রাজনৈতিক দলের সভার অনুমতি দেওয়া হবে না।

আরও খবর : নিপা সংক্রমণ হলেই কি কোয়ারেন্টাইন বাধ্যতামূলক? নতুন গাইডলাইন জারি স্বাস্থ্য দফতরের

সেনার তরফে বিকল্প হিসেবে শহিদ মিনারে সভা করার প্রস্তাব দেওয়া হলেও, তা মানেননি হুমায়ুন কবীর। তিনি জানিয়েছেন, শহিদ মিনারে তাঁদের প্রত্যাশিত জনসমাগমের ব্যবস্থা সম্ভব নয়। এর পরিবর্তে আগামী ৩১ জানুয়ারির মধ্যে মুর্শিদাবাদে প্রায় ৫০ বিঘা জমিতে বিশাল সভা করার ঘোষণা করেন তিনি। সেখানে প্রায় ১০ লক্ষ মানুষের জমায়েত হবে বলেও দাবি করেছেন তিনি।

এদিন বিষয়টি নিয়ে সাংবাদিকদের মুখোমুখি হয়ে হুমায়ুন কবীর (Humayun Kabir) বলেন, তাঁরা সমস্ত নিয়ম মেনেই ব্রিগেডে সভার জন্য আবেদন করেছিলেন। সেনা দফতরের সঙ্গে বৈঠকের পর শেষ পর্যন্ত অনুমতি দেওয়া হয়নি। তাঁর আরও অভিযোগ, ভবিষ্যতে যদি অন্য কোনও রাজনৈতিক দল ব্রিগেডে সভার অনুমতি পায়, তাহলে তাঁরা আইনি পথে হাঁটবেন।

এর আগে কলকাতায় এক সাংবাদিক বৈঠকে হুমায়ুন অভিযোগ করেন, সেনা দফতরে দীর্ঘ সময় বসিয়ে রাখার পর কোনও স্পষ্ট ব্যাখ্যা না দিয়েই তাঁদের ফিরিয়ে দেওয়া হয়েছে। একইসঙ্গে তৃণমূল কংগ্রেস ও বিজেপির বিরুদ্ধে তোপ দেগে তিনি বলেন, “এর নেপথ্যে রাজ্য সরকারের হাত থাকতে পারে, বিজেপির হাতও থাকতে পারে।”